open-index/open-wikipedia-markdown huggingface dataset:
Luettelo Kuopion hautausmaista

**Luettelo Kuopion hautausmaista** sisältää Kuopion kaupungin alueella olevia hautausmaita ja myös muinaismuistolain perusteella suojeltuja entisiä hautausmaita. Suojellut hautausmaat ovat nykyään hoidettuja puistoja.

Kuopion evankelis-luterilaisen seurakuntayhtymän omistuksessa ja hoidossa on 32 hautausmaata. Näistä osa ei ole enää aktiivikäytössä. Hautausmaiden määrä selittyy osin kuntaliitoksilla. Kuopion maalaiskunta liittyi kaupunkiin vuonna 1969, ja Riistavesi vuonna 1973. Myöhemmin liittyneitä kuntia ovat Vehmersalmi (2005), Karttula (2011), Nilsiä (2013) ja Maaninka (2015). Näistä kaikista kuntaliitoksista seurasi myös seurakuntaliitos. Juankosken kaupunki liittyi Kuopioon vuonna 2017, mutta seurakuntaliitos oli toteutettu jo 2011. Muuruveden ja Säyneisen kunnat olivat yhdistyneet Juankoskeen vuonna 1971. Kuopion seurakuntayhtymä toimii myös itsenäisten naapurikuntiensa Kaavin ja Tuusniemen alueilla.

Kuopion ortodoksisella seurakunnalla on kaupungin alueella neljä hautausmaata. Entisen Karttulan kunnan alueella on lisäksi Karttulan Vapaaseurakunnan hautausmaa. 

Horkanlahden aktiivikäytöstä poistunut hautausmaa on suojeltu muinaismuistolain perusteella. Hautausmaalla on säilynyt liki sata hautamuistomerkkiä, joista noin puolet on 1800-luvulla yleisesti käytössä olleita hautalautoja. Alkuperäiset hautalaudat on valokuvattu ja niitä säilytetään varastossa; haudoille on teetetty kopiot. Nilsiän vanhan kirkon puisto, entinen Nilsiän vanha hautausmaa, on myös suojeltu kiinteä muinaisjäännös. Alueella ovat sijainneet sekä Nilsiän ensimmäinen että toinen kirkko. Siellä on Nilsiän sankarihautausmaa ja  hautausmaan laidalla on Nilsiän 1843 valmistunut kellotapuli.

## Luettelo

## Puistoina olevat arkeologiset kohteet

## Lähteet
* Kuopion karttapalvelu

### Viitteet
Annette (elokuva)

**Annette** on vuonna 2021 ensi-iltansa saanut englanninkielinen musikaalielokuva. Sen ohjasi Leos Carax. Elokuvan käsikirjoittivat Sparks-yhtyeen jäsenet Ron Mael ja Russell Mael, jotka myös sävelsivät elokuvan musiikin. Elokuvan päärooleissa näyttelevät Adam Driver, Marion Cotillard ja Simon Helberg.

*Annette* sai maailmanensi-iltansa Cannesin elokuvajuhlilla Ranskassa 6. heinäkuuta 2021. Suomessa elokuva sai ensi-iltansa 29. joulukuuta 2021.

## Juoni
Henry McHenry on koomikko ja Ann Defrasnoux on oopperalaulaja. He menevät naimisiin ja saavat yhteisen lapsen, joka on elävä nukke nimeltä Annette. Pian tämän jälkeen Henryä syytetään julkisuudessa väkivaltaisesta käytöksestä, ja hänen uransa koomikkona kääntyy laskuun. Henry, Ann ja Annette lähtevät yhdessä risteilylle, mutta heidän aluksensa joutuu myrskyn kouriin. Ann putoaa laidan yli mereen, eikä Henry pysty pelastamaan häntä. 

Annin aave vannoo kostoa Henrylle. Ann alkaa laulaa Annetten suun kautta, jolloin Henry tekee Annettesta maailmankuulun tähden yhdessä Annin entisen säestäjän ja miesystävän kanssa. Säestäjä riitaantuu Henryn kanssa ja väittää olevansa Annetten biologinen isä, jolloin järkyttynyt Henry tappaa hänet hukuttamalla hänet uima-altaaseen.

Henry päättää lopettaa Annetten uran laulajana yhden jäähyväiskonsertin jälkeen. Valtavan yleisön edessä Annette ei kuitenkaan enää laula, vaan paljastaa Henryn olevan murhaaja. Henry joutuu vankilaan, ja sekä Annin aave että Annette kieltäytyvät antamasta hänen tekojaan anteeksi.

## Rooleissa

## Vastaanotto
*[[Helsingin Sanomat|Helsingin Sanomien]]* kriitikko Leena Virtanen antoi *Annettelle* kolme tähteä viidestä. Hän sanoi elokuvan olevan "kunnianhimoinen" sekä "hillitön ja hullu", mutta hän arvosteli elokuvan tarinaa "yhdentekeväksi ja ulkokohtaiseksi". *[[Suomen Kuvalehti|Suomen Kuvalehden]]* kriitikko Kalle Kinnunen antoi myös kolme tähteä viidestä. Hänen mukaansa *Annettessa* "kaikki on alleviivatun keinotekoista", mutta elokuva "herättää sittenkin myös aitoja tunteita". Rotten Tomatoes -sivustolle on kirjattu 262 *Annetten* arvostelua, joista 71 prosenttia on myönteisiä.

*Annetten* ohjaaja Carax voitti Cannesin elokuvajuhlilla parhaan ohjaajan palkinnon. Elokuva voitti myös viisi César-palkintoa: paras ohjaus, paras musiikki, paras leikkaus, paras äänitys ja parhaat erikoistehosteet.

*Annette* sai Suomen elokuvateattereissa 2&nbsp;219 katsojaa.

## Lähteet

## Aiheesta muualla
* 
*
Camerata Bariloche

**Camerata Bariloche** on argentiinalainen kamariorkesteri.

Camerata Bariloche perustettiin 17. syyskuuta 1967. Se on siitä lähtien esiintynyt pitkin Argentiinaa ja eri puolilla maailmaa. Sen esiintymispaikkoja ovat olleet muiden muassa Teatro Colón (Buenos Aires), Carnegie Hall (New York), Tšaikovski-konserttisali (Moskova), Musikverein (Wien), Komische Oper Berlin, Salle Pleyel (Pariisi), Salzburgin musiikkijuhlat, NHK-sali (Tokio), India International Centre (New Delhi) ja Sala São Paulo. Camerata Barilochen alkuperäisenä johtajana toimi vuoteen 1970 saakka Alberto Lysy. Häntä seurasivat Rubén González (1971–1974), Elías Khayat (1975–1992) ja Fernando Hasaj (1993–2010). Vuonna 2011 konserttimestariksi ja musiikilliseksi johtajaksi tuli Freddy Valera Montero. Camerata Barilochen kanssa esiintyneisiin muusikkoihin ovat kuuluneet muiden muassa Astor Piazzolla, Gerardo Gandini, Ljerko Spiller, Yehudi Menuhin, János Starker, Karl Richter, Nicolas Chumachenco, Maksim Vengerov, Jean-Pierre Rampal, Vadim Repin, Cho-liang Lin, Jean-Yves Thibaudet, Frederica von Stade, Mstislav Rostropovitš ja Martha Argerich. 

Camerata Bariloche on laajoja yleisöjä puoleensa vetäneiden esiintymisten lisäksi tehnyt levytyksiä. Se on lisäksi soittanut elokuvissa *[[Argentinísima]]* (1972), *[[El canto cuenta su historia]]* (1976), *[[El hombre olvidado]]* (1981), *[[Un lugar en el mundo]]* (1991), *[[Vidas privadas]]* (2001) ja *[[Manuel de Falla, músico de dos mundos]]* (2006). Camerata Bariloche sai Konex-palkinnon vuonna 1999 sekä platinaiset Konex-palkinnot vuosina 1989 ja 2009. 

## Lähteet
Agora (täsmennyssivu)

**Agora** voi viitata seuraaviin:

* agora, tori antiikin Kreikan kaupungeissa
* *[[Agora (elokuva)|Agora]]*, vuonna 2009 valmistunut espanjalainen elokuva
* Agora, Itä-Suomen yliopiston rakennus Joensuussa
* Agora, Jyväskylän yliopiston rakennus Jyväskylässä
* Agora, nyk. Arena Idé, ruotsalainen ajatushautomo
* Agora, Turun yliopiston rakennus Turussa
* Agora, venäläinen ihmisoikeusjärjestö
* agora, rahayksikkö, Israelin sekelin sadasosa
* Agora Center, Jyväskylän yliopiston entinen tutkimusyksikkö
* Khersonesos eli Agora, antiikin aikainen kaupunki Traakian Khersonesoksella
Sosiaali- ja terveydenhuollon yhteistyöalue

**Sosiaali- ja terveydenhuollon yhteistyöalue** (, ) eli **YTA-alue** yhteensovittaa, kehittää ja tekee yhteistyötä sosiaali- ja terveydenhuollon palveluiden järjestämiseksi yhteistyöalueella. Jokainen hyvinvointialue kuuluu yhteen asetuksella määrättyyn yhteistyöalueeseen. Kullakin YTA-alueella on yksi yliopistollinen sairaala ja sitä ylläpitävä hyvinvointialue. Poikkeuksena on Helsingin kaupunki ja Uudenmaan hyvinvointialueet. Niiden aluejako perustuu aiemmin käytössä olleisiin erityisvastuualueisiin.

Sosiaali- ja terveydenhuollon yhteistyöalueeseen kuuluvat hyvinvointialueet laativat valtuustokausittain yhteistyösopimuksen. Siinä sovitaan mm. työnjaosta, yhteistyöstä ja toiminnan yhteensovittamisesta lakisääteisten tehtävien toteutumiseksi ja kustannusvaikuttavuuden turvaamiseksi. Lisäksi sovitaan myös hyvinvointialueiden rajat ylittävistä palveluista sekä myös sosiaali- ja terveydenhuollon investoinneista.   

## Yhteistyöalueet

### Pohjois-Suomen yhteistyöalue

* Kainuun hyvinvointialue
* Keski-Pohjanmaan hyvinvointialue
* Lapin hyvinvointialue                   
* Pohjois-Pohjanmaan hyvinvointialue (Oulun yliopistollinen sairaala)

### Itä-Suomen yhteistyöalue

* Etelä-Savon hyvinvointialue
* Keski-Suomen hyvinvointialue
* Pohjois-Karjalan hyvinvointialue
* Pohjois-Savon hyvinvointialue (Kuopion yliopistollinen sairaala)

### Sisä-Suomen yhteistyöalue

* Etelä-Pohjanmaan hyvinvointialue
* Kanta-Hämeen hyvinvointialue
* Pirkanmaan hyvinvointialue (Tampereen yliopistollinen sairaala)

### Länsi-Suomen yhteistyöalue

* Pohjanmaan hyvinvointialue
* Satakunnan hyvinvointialue
* Varsinais-Suomen hyvinvointialue (Turun yliopistollinen keskussairaala)

### Etelä-Suomen yhteistyöalue

* Etelä-Karjalan hyvinvointialue
* HUS-yhtymä (Helsingin seudun yliopistollinen keskussairaala)
** Helsingin kaupunki
** Itä-Uudenmaan hyvinvointialue
** Keski-Uudenmaan hyvinvointialue
** Länsi-Uudenmaan hyvinvointialue
** Vantaan ja Keravan hyvinvointialue
* Kymenlaakson hyvinvointialue
* Päijät-Hämeen hyvinvointialue

## Lähteet
Gerardo Gandini

**Gerardo Gandini** (16. lokakuuta 1936 Buenos Aires – 22. maaliskuuta 2013) oli argentiinalainen säveltäjä, pianisti ja kapellimestari.

Gandini aloitti sävellyksen opiskelun Alberto Ginasteran johdolla ja jatkoi sitä Accademia Nazionale di Santa Ceciliassa Roomassa opettajanaan Goffredo Petrassi. Pianonsoiton opetusta hän sai Pía Sebastianilta, Roberto Caamañolta ja Yvonne Loriod'lta. Gandini työskenteli Ginasteran assistenttina 1950-luvun loppupuolella ja 1960-luvulla. Hän kuului pianistina viimeiseen Astor Piazzollan perustamaan ja johtamaan sekstettiin. Sen kanssa hän teki pitkän Euroopan- ja Amerikan-kiertueen. Gandinista tuli aktiivinen aikansa musiikin edistäjä Argentiinassa. Hän myös piti pianolla resitaaleja "postangoiksi" kutsutuista tangosovituksista, joita julkaistiin levytettyinä albumeilla *Postangos* (1995) ja *Postangos en vivo en Rosario* (2003).

Gandini saavutti kansainvälistä tunnustusta sävellystuotannollaan, joka koostuu yli 120 teoksesta orkesterille, pienemmille kokoonpanoille, näyttämölle, oopperaan ja soolosoittimille. Oopperoita hän laati kolme: *La casa sin sosiego* (libretto: Griselda Gambaro, kantaesitetty 1992), *La ciudad ausente* (libretto: Ricardo Piglia samannimisen romaaninsa pohjalta, 1995) ja *Liederkreis (Una ópera sobre Schumann)* (libretto: Alejandro Tantanian, 2000). Lukuisia Gandinin teoksia on levytetty paitsi säveltäjän itsensä toimesta, myös esimerkiksi Louisvillen orkesterin, Camerata Barilochen ja Mariano Frogionin tulkitsemina. Gandini sai vuonna 1998 Venetsian elokuvajuhlien Kultaisen leijonan parhaasta alkuperäisestä musiikista. Palkinnon hänelle tuonut elokuva oli Fernando Solanasin ohjaama *[[La nube]]*. Gandini sai uransa aikana monia muitakin palkintoja ja stipendejä, kuten Molière-palkinnon vuonna 1977 näyttämömusiikista ja Argentiinan kansallisen musiikkipalkinnon vuonna 1996 oopperasta *La ciudad ausente*. Vuonna 1960 hän voitti Buenos Airesin kunnallisen sävellyspalkinnon. Vuonna 1966 hän sai stipendin Italian hallinnolta ja vuonna 1982 Guggenheim-stipendin.   

Gandini teki opetustyötä muun muassa La Platan kansallisessa yliopistossa, Argentiinan katolisessa yliopistossa ja New Yorkin Juilliard Schoolissa. Kapellimestarina hän johti muun muassa Buenos Airesin filharmonista orkesteria ja kantaesitti lukuisia uusia teoksia argentiinalaisilta säveltäjiltä. Gandinilla oli lisäksi Buenos Airesin filharmonisen orkesterin säveltäjäresidenssi. Hän toimi myös Teatro Colónin musiikillisena johtajana ja oli Academia Nacional de Bellas Artesin (Kansallinen taiteiden akatemia) jäsen.

## Lähteet
Chilen liberaalipuolue

**Chilen liberaalipuolue** () on chileläinen sosiaaliliberaalinen puolue.

## Historia
Puolueen perusti Vlado Mirosevic vuonna 2013. Sen taustalla oli alunperin toinen puolue nimeltä *ChilePrimero* (), joka vuonna 2012 päätti lopettaa toimintansa ja perustaa uuden puolueen. Chile Ensin oli alun perin perustettu vuonna 2007.

Kesäkuussa 2013 puolue ilmoitti muodostavansa vaaliliiton edistyspuolueen kanssa tulevissa vaaleissa. Marraskuussa 2021 puolue asettui tukemaan Gabriel Boricia maan presidentiksi.

## Ideologia ja kannanottoja
Puolue määrittelee itsensä ideologiaansa kuuluvan mm. sosiaaliliberalismin, federalismin ja laisismin.

Liberaalipuolue on Liberal Internationalin täysjäsen.

## Lähteet

## Aiheesta muualla

* Puolueen Twitter-tili
Eduardo Alemann

**Eduardo Armando Alemann** (12. tammikuuta 1922 Buenos Aires – 25. heinäkuuta 2005) oli argentiinalainen pianisti, säveltäjä ja musiikkikriitikko.

Alemann opiskeli harmoniaa ja kontrapunktia Erwin Leuchterin sekä sävellystä Guillermo Graetzerin ja Carlos H. Veerhoffin johdolla. Pianonsoitossa hänen opettajanaan oli Tila Montés. Alemann sävelsi monet teoksistaan jousi- tai kamariorkesterille. Hän oli mukana perustamassa Argentiinan nuorten säveltäjien liittoa ja oli Argentiinan säveltäjäliiton jäsen. 

Alemann kuului Sveitsin Bernistä Argentiinaan muuttaneeseen sukuun. Johann Alemann ja hänen poikansa Moritz perustivat vuonna 1878 Buenos Airesissa ilmestyvän *[[Argentinisches Tageblatt]]* -lehden, jota Eduardo Alemann johti edeltäjänsä Ernesto F. Alemannin kuoltua vuonna 1982. Eduardo Alemann oli myös lehden musiikkikriitikko.

## Teoksia
* *Sinfonietta concertante* (huilulle, oboelle, klarinetille, fagotille ja jousiorkesterille; 1955)
* *Aforismos* (sellolle ja pianolle, 1971)
* *Bahiana nova* (jousiorkesterille, 1971)
* *Encuentro* (klarinetille ja jousiorkesterille, 1971)
* *Ensayo* (jousiorkesterille, 1974)
* *Cuatro caminos* (kamariorkesterille, 1976)
* *Mazurca* (sellolle, 1976)
* *Episodios* (lyömäsoittimille ja kamariorkesterille, 1979)
* *Curriculum vitae* (1982)
* *Balada* (sähkökitaralle ja jousiorkesterille, 1988)
* *Odisea* (1991)
* vokaalimusiikkisävellyksiä

## Lähteet
Hypercar

**Hypercar** voi tarkoittaa seuraavia:
* Hyperauto, suorituskykyinen tieliikenteeseen soveltuva auto
* Hypercar (konseptiauto), RMI:n konseptiauto
* Le Mans Hypercar, kilpa-autoluokka
The Last Duel

**The Last Duel** on vuonna 2021 ensi-iltansa saanut historiallinen draamaelokuva, jonka on ohjannut Ridley Scott. Se perustuu Eric Jagerin tietokirjaan *[[The Last Duel: A True Story of Crime, Scandal, and Trial by Combat in Medieval France]]*, joka kertoo todellisesta raiskaussyytteestä ja siitä seuranneesta kaksintaistelusta Ranskassa vuonna 1386. Elokuvan käsikirjoittivat Nicole Holofcener, Ben Affleck ja Matt Damon. Elokuvan päärooleissa näyttelevät Damon, Adam Driver, Jodie Comer ja Affleck.

*The Last Duel* sai maailmanensi-iltansa Venetsian elokuvajuhlilla 10. syyskuuta 2021. Suomessa sen ensi-ilta oli 15. lokakuuta 2021.

## Juoni

Elokuvan päähenkilöt ovat ritari Jean de Carrouges, ritari Jacques Le Gris ja Jeanin vaimo Marguerite de Carrouges. Elokuva kertoo samoista tapahtumista vuorotellen näiden kolmen eri hahmon näkökulmista.

Jeanin tarinassa Jacques on hänen ystävänsä, joka pettää hänen luottamuksensa useita kertoja liittouduttuaan Jeanin isännän, Alençonin kreivin Pierre II:n kanssa. Lopulta Marguerite kertoo Jeanille Jacquesin raiskanneen hänet. Jean vaatii Jacquesia oikeuden eteen. Koska kreivi Pierre ei suostu tuomitsemaan ystäväänsä Jacquesia, Jean anoo Ranskan kuninkaalta Charles VI:lta luvan oikeudelliseen kaksintaisteluun Jacquesin kanssa.

Jacquesin tarinassa Jacques ei juonittele Jeania vastaan, vaan Jean joutuu itse vaikeuksiin kyvyttömyytensä ja kiivasluonteisuutensa vuoksi. Jacques ihastuu Margueriteen ja viettelee hänet onnistuneesti. Tämän jälkeen Marguerite ja Jean syyttävät valheellisesti Jacquesia raiskauksesta. Puhdistaakseen maineensa Jacques ottaa Jeanin kaksintaisteluhaasteen vastaan.

Margueriten tarinassa Marguerite yrittää olla Jeanille hyvä vaimo, vaikka Jean kohtelee häntä usein huonosti. Jacques tunkeutuu Margueriten kotiin ja raiskaa hänet, vaikka hän sanoo Jacquesille monta kertaa ei. Margueriten kerrottua raiskauksesta Jean syyttää aluksi häntä tapahtuneesta, mutta kääntää lopulta vihansa Jacquesiin. Jean vaatii kaksintaistelua Jacquesin kanssa, vaikka hänen tappionsa taistelussa tarkoittaisi Margueriten tuomitsemista väärästä valasta ja polttamista roviolla. Lopulta Jean kuitenkin surmaa Jacquesin kaksintaistelussa, jolloin Jacquesin syyllisyys katsotaan todistetuksi ja Marguerite pelastuu.

## Rooleissa

## Vastaanotto

*[[Helsingin Sanomat|Helsingin Sanomien]]* kriitikko Pertti Avola antoi elokuvalle kolme tähteä viidestä. Hänen mukaansa "draamallisesti *The Last Duel* on energinen, mutta myös sanottavansa katsojan syliin turhankin osoittelevasti kaatava". Rotten Tomatoes -sivusto on kirjannut 287 *The Last Duelin* arvostelua, joista 85 prosenttia on myönteisiä.

*The Last Duel* epäonnistui kaupallisesti, sillä se maksoi 100 miljoonaa dollaria mutta tuotti maailmanlaajuisesti vain 30,1 miljoonan dollarin lipputulot. Suomen elokuvateattereissa *The Last Duel* sai 7 201 katsojaa.

## Lähteet

## Aiheesta muualla

* Virallinen sivusto
* 
*
Marius Mayrhofer

**Marius Mayrhofer** (s. 18. syyskuuta 2000 Tübingen) on saksalainen maantiepyöräilijä. Hän aloitti ammattilaisuransa Team Sunwebin / Team DSM:n kehitysorganisaatiossa vuosina 2019–2021 ja siirtyi Team DSM:n ykkösjoukkueeseen 2022. Kaudesta 2024 lähtien hän edustaa Tudor Pro Cycling Teamia.

Mayrhofer saavutti maantieajon nuorten MM-hopeaa Innsbruckissa 2018. Hän voitti UCI World Tour -sarjaan kuuluneen Cadel Evans Great Ocean Road Racen 2023.

## Saavutuksia

Lähteet: Pro Cycling Stats, Cycling Archives
;2017
:Maantieajon nuorten Saksan-mestaruus
:Oberösterreich Juniorenrundfahrt, 2. etapin voitto
;2018
:Grand Prix Bob Jungels, voitto
:Course de la Paix Juniors, 1. ja 2b. etapin voitto
:Oberösterreich Juniorenrundfahrt, pistekilpailun ja 1. etapin voitto
:Trofeo comune di Vertova Memorial Pietro Merelli, voitto
:MM-kilpailut, nuorten maantieajossa hopeaa
;2023
:Cadel Evans Great Ocean Road Race, voitto
;2025
:Boucles de la Mayenne - Crédit Mutuel, 3. etapin voitto
:Maryland Cycling Classic, kolmas

## Lähteet
Nürburgringin 24 tunnin ajo 2015

**Nürburgringin 24 tunnin ajo 2015** (*ADAC Zurich Nürburgring 24 Hours*) oli 14.-17 toukokuuta 2015 ajettu kestävyysajon kilpailu Nürburgringin radalla.
Kilpailuun ilmoittautui 152 autoa, joista kilpailuun starttasi 151 autoa, 102 pääsi maaliin ja sai sijoituksen.

Kilpailun voittivat Laurens Vanthoor, Christopher Mies, Edward Sandström ja Nico Müller. Toiseksi sijoittunutta autoa ajoivat Maxime Martin, Lucas Luhr, Markus Palttala ja Richard Westbrook.

## Tulokset
Luokkien voittajat **lihavoituna**.

## Lähteet

## Aiheesta muualla
* Nürburgring 24 Hours 
* Official Result (PDF)
Z: Amazonin kadonnut kaupunki

**Z: Amazonin kadonnut kaupunki** () on vuonna 2016 ensi-iltansa saanut yhdysvaltalainen seikkailuelokuva. Se perustuu David Grannin tietokirjaan *[[The Lost City of Z (kirja)|The Lost City of Z]]*, joka kertoo Percy Fawcettin tutkimusmatkoista Etelä-Amerikassa. Elokuvan käsikirjoitti ja ohjasi James Gray. Sen päärooleissa näyttelevät Charlie Hunnam, Robert Pattinson, Sienna Miller ja Tom Holland.

*Z: Amazonin kadonnut kaupunki* sai maailmanensi-iltansa New Yorkin elokuvajuhlilla 15. lokakuuta 2016.

## Juoni

Royal Geographical Society lähettää vuonna 1906 Britannian armeijan upseerin Percy Fawcettin  Etelä-Amerikkaan kartoittamaan Brasilian ja Bolivian välistä rajaa yhdessä Henry Costinin kanssa. Matkallaan he löytävät jälkiä Amazonin sademetsässä eläneestä muinaisesta sivilisaatiosta. Länsimainen tiedeyhteisö ei usko Etelä-Amerikan alkuperäisasukkaiden kykenevän korkeakulttuurin kehittämiseen, mutta Fawcett arvostaa alkuasukkaita ja uskoo vakaasti sademetsän kätköissä olevaan rauniokaupunkiin nimeltä Z.

Fawcett, Costin ja biologi James Murray lähtevät uudelle tutkimusretkelle löytääkseen Z:n kaupungin, mutta Murray ei pärjää sademetsän ankarissa olosuhteissa ja pilaa koko matkan. Samoihin aikoihin Fawcettin suhteet hänen vaimoonsa Ninaan ja poikaansa Jackiin kärsivät hänen Z-pakkomielteensä vuoksi. Lisäksi Fawcett taistelee ja haavoittuu ensimmäisessä maailmansodassa.

Vuonna 1925 Percy ja Jack Fawcett matkustavat yhdessä vielä yhdelle löytöretkelle Etelä-Amerikkaan Z:n perässä. He kohtaavat sademetsässä joukon alkuasukkaita, joiden asenne heitä kohtaan on epäselvä. Fawcettien lopullinen kohtalo jää elokuvassa avoimeksi. Royal Geographical Society julistaa heidät kadonneiksi.

## Rooleissa

## Vastaanotto

Rotten Tomatoes -sivusto on kirjannut 250 *Z: Amazonin kadonnut kaupunki* -elokuvan arvostelua, joista 86 prosenttia on myönteisiä. Kriitikoiden myönteisestä vastaanotosta huolimatta elokuva epäonnistui kaupallisesti, sillä 30 miljoonaa dollaria maksanut elokuva tuotti maailmanlaajuisesti vain 19,4 miljoonan dollarin lipputulot.

## Lähteet

## Aiheesta muualla
* 
*
Nürburgringin 24 tunnin ajo 2017

**Nürburgringin 24 tunnin ajo 2017** (*ADAC Zurich Nürburgring 24 Hours*) oli 25.-28 toukokuuta 2017 ajettu kestävyysajon kilpailu Nürburgringin radalla.
Kilpailuun ilmoittautui 161 autoa, joista kilpailuun starttasi 157 autoa, 110 pääsi maaliin ja 109 saivat sijoituksen.

Kilpailun voittivat Chris Mies, Connor Di Phillippi, Markus Winkelhock ja Kelvin van der Linde, jotka ajoivat Audi Sport Team Landin autolla. Eroa toiseksi tulleeseen jäi 29 sekuntia.
Suomalaisista Markus Palttala sijoittui kokonaiskilpailussa toiseksi.

## Tulokset
Luokkien voittajat **lihavoituna**.

## Lähteet

## Aiheesta muualla
* Nürburgring 24 Hours
Nürburgringin 24 tunnin ajo 2016

**Nürburgringin 24 tunnin ajo 2015** (*ADAC Zurich Nürburgring 24 Hours*) oli 14.-17 toukokuuta 2015 ajettu kestävyysajon kilpailu Nürburgringin radalla.
Kilpailuun ilmoittautui 160 autoa, joista kilpailuun starttasi 156 autoa, 104 pääsi maaliin ja 103 sai sijoituksen.

Kilpailun voittivat Maro Engel, Bernd Schneider, Adam Christodoulou ja Manuel Metzger.

## Tulokset
Luokkien voittajat **lihavoituna**.

## Lähteet

## Aiheesta muualla
* Nürburgring 24 Hours
Palmunen

**Palmunen** on muun muassa seuraavien suomalaisten henkilöiden sukunimi:

* Aarno Palmunen (1936–1978), runoilija
* Einar Palmunen (1903–1982), kirjailija
* Lauri Palmunen (s. 1952), tietokirjailija, kansanedustaja
* Pentti Palmunen (1921–2002), maanviljelijä, maanviljelysneuvos
UCI Women’s World Tour 2023

**UCI Women’s World Tour 2023** oli kahdeksas kausi, jolloin maantiepyöräilyn naisten korkeimman kategorian kilpailut kuuluivat UCI Women’s World Tour -kilpailusarjaan. Sarjaan kuului 14 yhden päivän kilpailua ja niin ikään 14 etappikilpailua. Sarja alkoi Tour Down Underilla tammikuun puolivälissä ja päättyi Tour of Guangxi -kilpailuun lokakuussa.

## Kilpailut
Lähde: Pro Cycling Stats

## Pro team -joukkueet 2023
Seuraavat tallit kuuluivat UCI Pro -tasolle 2023:

## Lähteet
Carl Rottmann

**Carl Rottmann** (1798–1850) oli saksalainen taidemaalari. Hän työskenteli Münchenissä. Häntä on Saksassa pidetty ihannoivan historiallisen maisemamaalauksen mestarina. Hän sai vaikutteita J. A. Kochilta, mutta hänen käsittelytapansa on yksinkertaisempi. Baijerin kuningas Ludvig I tilasi häneltä 28 italialaista maisemaa käsittävän freskosarjan Münchenin Hofgartenin arkadeihin (1829-1833) ja Münchenin Uuteen pinakoteekkiin 23 kreikkalaista maisemaa sisältävän kuvasarjan, jotka Rottmann maalasi  vahaväreillä 1834-1835 Kreikkaan tekemänsä matkan jälkeen. Niissä huomio kiinnittyy pikemminkin valon ja ilman antamaan vaikutelmaan kuin viivaan. Hän on käyttänyt maisemamaalauksessa myös öljyvärejä.


Carl-rottmann-der-kochelsee.jpg|Der Kochelsee, 1825.
Carl-rottmann-taormina-mit-dem-aetna.jpg|Taorminaja Etna, (todennäköisesti) 1829.
Carl Rottmann - Palermo mit dem Monte Pellegrino - WAF 842 - Bavarian State Painting Collections.jpg|Palermo ja Monte Pellegrino, (todennäköisesti) 1832.
Carl Anton Joseph Rottmann - View of the Eibsee - WGA20151.jpg|Der Eibsee, 1825.


## Lähteet

## Aiheesta muualla
City (taideteos)

**City** on amerikkalaisen ympäristötaiteilija Michael Heizerin valtava maataideteos Nevadan osavaltiossa Yhdysvalloissa. Se sijaitsee syrjäisellä Basin and Rangen suojelualueella, noin 250 kilometriä Las Vegasista pohjoiseen. Heizer aloitti teoksen rakentamisen vuonna 1970 ja sai sen valmiiksi 50 vuotta myöhemmin; virallinen paljastamistilaisuus oli 2. syyskuuta 2022.

City on valtavista maamassoista ja betonirakenteista muodostuva kokonaisuus, joka on pituudeltaan yli 2,4 kilometriä ja leveydeltään 800 metriä. Sen mittasuhteita on verrattu Pohjois-Amerikan intiaanien kumpuihin, Mesoamerikan kaupunkeihin ja muinaisten egyptiläisten temppeleihin. Teosta pääsee toistaiseksi katsomaan vain opastetuilla kierroksilla, joille edellytetään ennakkovarausta.

## Lähteet
Pentti Palmunen

**Pentti Päiviö Palmunen** (21. heinäkuuta 1921 Laitila – 8. maaliskuuta 2002 Turku) oli suomalainen maanviljelijä ja osuustoimintaliikkeen vaikuttaja, joka sai maanviljelysneuvoksen arvonimen. 

Palmusen vanhemmat olivat maanviljelijä Johan Petter Palmunen ja emäntä Maria Aleksandra Sonkkila ja puoliso vuodesta 1950 Ritva Maria Wallin. Palmunen tuli ylioppilaaksi Uudenkaupungin yhteislyseosta 1941 ja valmistui maatalousteknikoksi Mustialan maamiesopistosta 1946 ja agronomiksi Helsingin yliopistosta 1949. Hän oli Varsinais-Suomen maanviljelysseuran kasvinviljelyagronomi 1949–1955, Hankkijan Turun konttorin neuvonta-agronomi 1955–1962 ja maanviljelijä Hylkilahden tilalla Kakskerrassa vuodesta 1967 ja Turussa 1952–1988. Kakskerran kunnanvaltuuston jäsen Palmunen oli vuodesta 1954 ja Turun kaupunginvaltuuston jäsen 1973–1984. Palmusella oli myös lukuisia muita luottamustehtäviä, mukaan lukien Hankkijan hallintoneuvosto, jonka jäsen hän oli 1974–1988, varapuheenjohtaja 1978–1985 ja puheenjohtaja 1985–1987. Maanviljelysneuvoksen arvonimen 1979 saanut Palmunen hukkui hiihtoretkellä kevättalvella 2002.

## Lähteet

## Aiheesta muualla
*
Le Mansin 24 tunnin ajo 2021

**Le Mansin 24 tunnin ajo 2021** oli Le Mansin 24 tunnin ajo, joka ajettiin Circuit de la Sarthen radalla elokuussa 2021.

Kilpailu oli FIA World Endurance Championship -sarjan neljäs kaudella 2021.
Kilpailun voitti Toyota GR010 Hybrid -autolla numero 7 ajaneet Mike Conway, Kamui Kobayashi ja José María López. Voitto oli neljäs peräkkäinen Le Mansin 24 tunnin ajoissa Toyota Gazoo Racing -tallille.
Vuoden 2021 kilpailu oli ensimmäinen, jolloin Le Mans Hypercar oli ylimpänä kilpaluokkana ja ensimmäinen Toyota GR010 Hybrid -autolla.

Kilpailuun ilmoittautui 68 autoa, joista 61 starttasi kilpailuun. 44 saapui maaliin ja sai sijoituksen.

## Tulokset

; Huomioita

## Lähteet

## Aiheesta muualla
* Le Mans 24 Hours
William G. Thrash

**William Gay Thrash** (17. syyskuuta 1916 – 4. heinäkuuta 2011) oli Yhdysvaltain merijalkaväen kolmen tähden kenraali ja arvostettu merivoimien lentäjä. Hän jäi eläkkeelle aktiivisesta palveluksesta 30. kesäkuuta 1972 yli 30 vuoden ansioituneen palveluksen jälkeen.

Thrash sai Silver Star ja Legion of Merit -palkinnon Korean sodan aikana.
Ernst Grönblom

**Ernst Richard Grönblom** (22. helmikuuta 1859 Turku – 18. lokakuuta 1934 Turku) oli suomalainen konemestari ja yritysjohtaja, joka sai kauppaneuvoksen arvonimen vuonna 1924.

Grönblom kävi Turun teknillisen realikoulun ja työskenteli harjoittelijana W:n Crichtonin eri osastoilla ja suoritti 1877 ensimmäisen luokan konemestarin tutkinnon. Hän oli sitten Itämerellä kulkevilla eri laivoilla konemestarina noin 20 vuotta. Hän meni sitten Tukholmaan Axel Christiernssonin yhtiön palvelukseen ja siirtyi vuonna 1895 Turkuun liikkeen edustajaksi. Yhtiön toimintaan kuului teollisuus- ja työkoneiden ja -tarvikkeiden sekä öljyjen myynti. Toiminnan laajennuttua vuonna 1905 agentuuriliike muutettiin osakeyhtiöksi, jonka johtajaksi ja huomattavaksi osakkeenomistajaksi Grönblom silloin samalla tuli. Vuonna 1908 Christiernssonin Turun haarakonttorin koko osakemäärä siirtyi Grönblomille ja vuonna 1914 sen nimeksi tuli Koneosakeyhtiö E. Grönblom. Yhtiön toimitusjohtajan jatkoi Grönblomin poika kauppaneuvos Edgar Grönblom.

Ernst Grönblom oli usean vuoden Turun kaupunginvaltuuston ja Turun kauppayhdistyksen valtuuston jäsen. Lisäksi hän oli useiden yritysten hallitusten jäsenenä. Hänet tunnettiin myös lahjoituksista muun muassa tuberkuloosin torjuntaan. Taiteilija Santeri Salokivi maalasi kauppaneuvos Ernst Grönblomin muotokuvan vuonna 1927.

## Lähteet
UCI World Tour 2023

**UCI World Tour 2023** oli kolmastoista kausi, jolloin maantiepyöräilyn miesten korkeimman kategorian kilpailut kuuluivat UCI World Tour -sarjaan. Sarja muodostui 20 yhden päivän kilpailusta ja 15 etappikilpailusta. Kausi alkoi Tour Down Underilla tammikuun puolivälin jälkeen ja päättyi Tour of Guangxi -kilpailuun lokakuussa.

## Kilpailut
Lähde: Pro Cycling Stats

## WorldTeam -joukkueet 2023
Seuraavat tallit kuuluivat UCI World Tour -tasolle 2023:

## Lähteet
Melodi Grand Prix 1982

**Melodi Grand Prix 1982** oli Norjassa järjestetty laulukilpailu, jossa valittiin Norjan edustaja vuoden 1982 Eurovision laulukilpailuun. Kilpailuun valittiin yhteensä kymmenen kappaletta kolmea eri kautta. Yksi kappale tilattiin suoraan Jahn Teigenilta ja Herodes Falskilta, neljä kappaletta oli valittu edellisen vuoden syys-joulukuussa ”Kom inn” -viihdeohjelmassa ja loput neljä valittiin avoimesta sävellyskilpailusta, johon lähetettiin noin 400 kappaletta. 20. maaliskuuta pidetyssä finaalissa voittajan valitsivat 11 ympäri Norjaa kokoontunutta alueraatia. Kilpailun voitti duo Jahn Teigen & Anita Skorgan kappaleella ”Adieu”.

## Tulos

## Lähteet
*
*
*http://natfinals.50webs.com/70s_80s/Norway1982.html

## Aiheesta muualla
*Koko karsintafinaali NRK:n sivuilla
USS Vermont (SSN-792)

**USS Vermont** (runkonumero SSN-792) on Yhdysvaltain laivaston Virginia-luokan ydinsukellusvene.

## Valmistus

Alus tilattiin 28. huhtikuuta 2014 General Dynamics Electric Boat divisioonalta, missä köli toukokuussa 2014. Alus kastettiin 20. lokakuuta 2018 kumminaan Gloria L. Valdez, joka on entinen apulaislaivastoministeri. Samalla töitä valvovaksi päälliköksi määrättiin Henry M. Roenke IV. Alus laskettiin vesille 29. maaliskuuta 2019 ja lähti 15. maaliskuuta 2020 ensimmäiselle kolmipäiväiselle koeajolle.

Charles W. Phillips III vastaanotti 30. maaliskuuta aluksen päällikön tehtävät. Alus kiinnittyi 17. huhtikuuta New Londonin sukellusvenetukikohdan laituriin INSURV-järjestelmän vastaanottokokeiden jälkeen. Samana päivänä telakka luovutti aluksen laivastolle. Seuraavana päivänä se otettiin palvelukseen Grotonissa Connecticutissa.

## Palvelus
Alus lähti 2. toukokuuta New Londonista rutiinioperaatioon, jonka aikana se vieraili 8. ja 14. toukokuuta Grotonissa vaihtamassa miehistöä. Alus palasi 18. toukokuuta satamaan, mistä se lähti uudelleen merelle 29. toukokuuta.

## Lähteet
Melodi Grand Prix 1981

**Melodi Grand Prix 1981** oli Norjassa järjestetty laulukilpailu, jossa valittiin Norjan edustaja vuoden 1981 Eurovision laulukilpailuun. Kilpailu järjestettiin kutsukilpailuna, johon Norjan yleisradioyhtiö NRK kutsui kymmenen säveltäjää. Kilpailu pidettiin 7. maaliskuuta NRK:n studiossa Oslossa. Voittajan valitsi yhdeksänhenkinen musiikin asiantuntijoista koostunut raati. Kilpailun voitti Finn Kalvik kappaleella ”Aldri i livet”.

## Tulos

## Lähteet
*
*
*http://natfinals.50webs.com/70s_80s/Norway1981.html

## Aiheesta muualla
*Koko karsintafinaali NRK:n sivuilla
Väinö Suomalainen

**Kustaa Väinö Suomalainen**, sukunimi aik. *Lagren* (27. huhtikuuta 1883 Turku – 25. maaliskuuta 1938 Turku) oli suomalainen opettaja ja toimittaja. Hän oli lähes 30 vuotta turkulaisen Uusi Aura-lehden palveluksessa.

Väinö Suomalaisen vanhemmat olivat nahkuri Johan Gustaf Lagren ja Gustava Karolina Lindroos. Hän pääsi ylioppilaaksi Turun klassillisesta lyseosta 1903 ja valmistui kansakoulunopettajaksi Sortavalan opettajaseminaarista 1906.

Suomalainen oli vuoteen 1908 opettajana Savonlinnan ylemmässä kansakoulussa. Hän aloitti samalla myös lehtimiesuransa ja oli 1907–1908 Savonlinnassa ilmestyneen Savolainen-lehden toimitussihteerinä. Vuonna 1908 Suomalainen muutti Turkuun Uusi Aura-lehden palvelukseen. Hän oli tässä lehdessä uutistoimittajana ja ensimmäisen maailmansodan vuosina toimitussihteerinä ja vastaavana toimittajana. Tämä jälkeen Suomalainen oli taas uutistoimittajana ja toisena toimitussihteerinä. Vuosina 1922–1926 Suomalainen oli Uusi Aura-lehden Salon konttorin ja paikallistoimituksen hoitajana. Vuodesta 1926 hän toimi taas lehden uutistoimittajana Turussa. Suomalainen oli Turun sanomalehtimiesyhdistyksen luottamustehtävissä ja hän toimi myös suomentajana suomentaen muun muussa joukon näytelmiä.

Väinö Suomalainen oli naimisissa vuodesta 1908 Olga Wilhelmina Tuomisen kanssa.

## Lähteet
Alexander Rajalin

**Albert Alexander Rajalin** (14. syyskuuta 1888 Turku – 18. toukokuuta 1941 Karjaa) oli suomalainen opettaja, kansankorkeakoulun rehtori ja toimittaja.

Rajalinin vanhemmat olivat puutarhuri Albert Ferdinand Rajalin ja Gustava
Wilhelmina Uggeldahl. Hän pääsi ylioppilaaksi Turun ruotsalaisesta klassillisesta lyseosta 1907 ja opiskeli sitten Helsingin yliopistossa.

Rajalin oli opettajana Länsi-Uudenmaan kansankorkeakoulussa Pohjassa vuodesta 1916 alkaen. Hänestä tuli kansakorkeakoulun rehtori 1919 ja hän toimi tässä tehtävässä vuoteen 1928 saakka. Hän toimi samalla myös Pohjan kunnankirjaston hoitajana ja piti työväenkursseja Fiskarsissa. Rajalin siirtyi sanomalehtialalle vuonna 1928 kun hän tuli Hufvudstadsbladetin toimituksen jäseneksi.

Rajalin oli Pohjan kunnassa useissa kunnallisissa luottamustehtävissä ja toimi kunnanvaltuuston puheenjohtajana 1924–1928. Hän oli useita vuosia Länsi-Uudenmaan nuorisoyhdistyksen puheenjohtajana ja toimi esitelmien pitäjänä ja puhujana eri kansanvalistustilaisuuksissa. Rajalin oli myös ruotsinkielisen sanomalehtimiesliiton Finlands svenska publicistförbundin hallituksen jäsen.

Rajalin kuoli 52-vuotiaana toukokuussa 1941 Meltolan parantolassa Karjaalla.

## Toimitustöitä
* *Ungdomsrörelsen i Svenska Nyland 1889-1939*; toim. Evy Björkman ja Alexander Rajalin. Nylands svenska ungdomsförbund, Borgå 1942

## Lähteet
Väinö M. Nyström

**Väinö Matias Nyström** (5. maaliskuuta 1891 Jyväskylän maalaiskunta – 3. helmikuuta 1980 Jyväskylä) oli suomalainen autoalalla toiminut yritysjohtaja, joka sai kauppaneuvoksen arvonimen vuonna 1969.

Nyström toimi nuorena isänsä ajurinliikkeessä ja muutti sitten vuonna 1908 Yhdysvaltoihin. Vuonna 1911 hän palasi Suomeen, osti vuonna 1914 ensimmäisen autonsa ja alkoi harjoittaa vuokra-autoilua Helsingissä ja Jyväskylässä. Vuonna 1925 hän perusti Jyväskylään omaan autoliikkeen V. Nyströmin Autoliike, josta tuli vuonna 1930 General Motorsin Keski-Suomen alueen piirimyyjä. Nyström pysyi voimakkaasti kasvaneen liikkeen johdossa kuolemaansa saakka ja kuului Keski-Suomen autoilualan uranuurtajiin ja kehittäjiin.

## Lähteet
USS Oregon (SSN-793)

**USS Oregon** (runkonumero SSN-793) on Yhdysvaltain laivaston Virginia-luokan ydinsukellusvene.

## Valmistus

Alus tilattiin huhtikuussa 2012 General Dynamics Elctric Boat divisioonalta, missä köli laskettiin 8. heinäkuuta 2017. Alus kastettiin 5. lokakuuta 2019 kumminaan amiraali John M. Richardsonin puoliso Dana L. Richardson. Alus siirrettiin telakalta vesille 10.-11. huhtikuuta 2020 ja virallinen vesillelasku tapahtui 25. kesäkuuta. Alus otettiin palvelukseen 28. toukokuuta 2022.

## Palvelus
Kesästä 2022 alkaen aluksen miehistöä koulutettiin toimimaan uudella aluksella, mikä jatkuu vuoden 2023 alussa.

## Lähteet
Niilo Tammilehto

**Niilo Sigfrid Tammilehto** (ent. **Eklund**; 17. heinäkuuta 1908 Pirkkala – 30. kesäkuuta 1991 Helsinki) oli suomalainen teknikko ja autoalalla toiminut yritysjohtaja ja yrittäjä, joka sai kauppaneuvoksen arvonimen vuonna 1971.

Tammilehdon vanhemmat olivat puuseppä Karl David Eklund ja Anna Maria Velander ja puoliso vuodesta 1943 Svea Cecilia Maria Österberg. Tammilehto opiskeli Tampereen teknillisessä oppilaitoksessa autoteknikoksi. Hän työskenteli vuodesta 1926 Tampereen Autotuonti Oy:ssä ja siirtyi sitten Oulun Auto ja Kumi Oy:n isännöitsijäksi. Sitten hän toimi myyntipäällikkönä sekä autokorjaamoiden johtajana useissa yrityksissä. Talvisodan aikana hän toimi puolustusministeriön tarkastustoimistossa ja jatkosodassa autokorjaamon päällikkönä. Sodan aikana Tammilehdon perustama yritys Metsätalous Oy valmisti häkäpönttöautojen polttoainetta. Sotien jälkeen Tammilehdolla oli autokorjaamo Taka-Töölössä. Töölön Autoliike Oy:n toimitusjohtajana hän oli vuodesta 1948 alkaen, vuodesta 1954 Niilo Tammilehto Oy:n toimitusjohtaja ja vuodesta 1967 Metallitalossa toimineen Hakaniemen Auto Ky:n toimitusjohtaja. Hänen myymiään automerkkejä olivat muun muassa Simca ja Fiat. Tammilehdon Autokorjaamo Oy toimi Pitäjänmäessä itsenäisenä yhtiönä.

Tammilehto vaikutti Autokauppiaat ry:n hallituksessa ja sen puheenjohtajana, Pienteollisuuden Keskusliiton hallituksessa, Autokorjaamoiden Liiton puheenjohtajana, Autoalan Työnantajaliiton varapuheenjohtaja sekä Autoalan Keskusliiton hallituksen jäsenenä ja puheenjohtajana.

## Lähteet
Seppo Toiviainen (kauppaneuvos)

**Seppo Einari Toiviainen** (27. helmikuuta 1928 Kivennapa – 27. toukokuuta 1997) oli suomalainen diplomi-insinööri ja yrittäjä, joka sai kauppaneuvoksen arvonimen vuonna 1979.

Evakkokarjalainen Toiviainen pääsi ylioppilaaksi 1946 ja valmistui diplomi-insinööriksi 1954. Jo opiskelijana hän johti isänsä perustamaa kauppaliike T:mi E. Toiviaista ja toimi myös Hyvinkään Kampalanka-kutomossa. Vuonna 1961 hän perusti autoja myyneen Hyvinkään Autokeskuksen ja myöhemmin yrityksen toimipisteen myös Riihimäelle. Toiviainen myi yrityksensä vuonna 1988.

Toiviainen oli myös merkittävä poliittinen vaikuttaja Hyvinkäällä. Hän oli Hyvinkään kaupunginvaltuuston kokoomuslainen valtuutettu 1961–1988 ja kaupunginhallituksen jäsen 1965–1984. Hyvinkään kaupunginhallituksen puheenjohtaja hän oli 1970-luvun lopussa. Hänellä oli myös monia luottamustehtäviä.

## Lähteet
Julijan Butsmanjuk

**Julijan Butsmanjuk**, myös **Yuliian Butsmaniuk**, **Yulian Butsmaniuk** (; 3. heinäkuuta 1885 Smorživ, Brodyn piirikunta, Galitsia – 30. joulukuuta 1967 Edmonton, Alberta, Kanada) oli ukrainalainen taidemaalari.

Butsmanjuk opiskeli taidetta ennen ensimmäistä maailmansotaa Lvivissä ja Krakovassa. Hän maalasi galitsialaisia kirkkoja Modest Sosenkon avustajana. Sodan puhjettua hän oli ukrainalaisessa Sitšin kiväärimiehissä ja toimi sen lehdistötoimistossa. Hän opiskeli sitten Prahassa ennen kuin palasi 1927 Lviviin, jossa hän opetti taidetta Ridna Škola -seuran kouluissa. Hän teki maalauksia Žovkvassa sijaitsevan luostarin Pyhän Vasilin kirkkoon. Hän muutti 1950 Kanadaan ja asui sitten Edmontonissa, jossa hän maalasi muotokuvia ja teki kirkkomaalauksia Pyhän Josafatin katedraaliin. Butsmanjukin ikonit ja muu uskonnollinen taide noudattaa perinteisiä muotoja, mutta niissä on nykyaikaisia aineksia etenkin wieniläisiltä sesessionisteilta. Hänestä on julkaistu kirja vuonna 1979 Edmontonissa.

## Lähteet

## Aiheesta muualla

* Lubow Wolynetz, Exploring Our Museum and Library. From our Archives - More on Noted Personalities.  Sower. 24.12.2017 Ukrainian Museum Library, Stamford (Yulian Butsmaniuk)
Eleonore Bjartveit

**Eleonore Bjartveit** (11. heinäkuuta 1924 Alattio  – 26. syyskuuta 2002) oli norjalainen lääkäri ja kristillisen kansanpuolueen poliitikko. Hän istui suurkäräjillä vuosina 1989–1993 ja toimi Norjan kulttuuriministerinä 1989–1990.
## Lähteet

## Aiheesta muualla
* ''Eleonore Bjartveit'' Norjan suurkäräjien verkkosivuilla
Elis Rafael Löfman

**Elis Rafael Löfman** (22. toukokuuta 1889 Turku – 1960) oli suomalainen toimittaja ja pakinoitsija.

Löfman pääsi ylioppilaaksi 1911 ja hän opiskeli sitten oikeustiedettä. Hän siirtyi lehtialalle ja toimi vuodesta 1913 alkaen ''Åbo Underrättelser'' -lehden avustajana ja vuodesta 1917 lehden vakinaisena toimittajana. Hän toimi lehdessä kunnallisasiain toimittajana ja kirjoitti myös pakinoita nimimerkillä *Kaj-Kaj*.

Löfman oli Suomen Sanomalehtimiesten Liiton hallituksen jäsenenä ja hän toimi Turun sanomalehtimiesyhdistyksen puheenjohtajana 1930–1936 ja sen jälkeen varapuheenjohtajana. Löfman oli myös vuodesta 1929 ruotsinkielisen sanomalehtimiesliiton Finlands svenska publicistförbundin hallituksen jäsen. Vuonna 1946 Löfman oli Suomen edustajana 8. pohjoismaisessa lehdistökokouksessa Tukholmassa.

Löfman oli Turun Eläintenystävät-yhdistyksen puheenjohtajana vuodesta 1936 alkaen. Hän oli Suomen Matkailijayhdistyksen hallituksen jäsenenä 1930–1937 ja vuodesta 1943 alkaen hän oli Sotainvalidien Veljesliiton neuvoa-antavan elimen jäsenenä.

Löfman harrasti valokuvausta ja sai palkintoja valokuvakilpailuissa. Hän harrasti myös puutarhanhoitoa ja kalastusta kesäasunnollaan Nauvossa.

## Julkaisuja
* *Handelsgillet i Åbo 1876-1926: minnesskrift*. Åbo 1926
* *Åbo vadd 1908-1948: 40*. Åbo vadd, Åbo 1948, suomeksi nimellä *Turun vanu 1908-1948: 40*. Turun vanu, Turku 1948
* *Åbo amatörteaterförening 40 år*. Åbo amatörteaterförening, Åbo 1956
* *Handelssocietetens i Åbo pensionskassa 1933-1959*. Handelssocietetens i Åbo pensionskassa, Åbo 1960
* *Åbo amatörteaterförenings 50-årspublikation (1917-1967)*; kirj. Elis Rafael Löfman ja Kaj Rainar. Åbo 1967

## Lähteet
USS Montana (SSN-794)

**USS Montana** (runkonumero SSN-794) on Yhdysvaltain laivaston Virginia-luokan ydinsukellusvene.

## Valmistus

Alus tilattiin huhtikuussa 2012 Northrop Grumman Newport News Shipbuildingilta, missä köli laskettiin 16. toukokuuta 2018. Alus kastettiin 12. syyskuuta 2020 Huntington Ingalls Industriesiksi muuttuneella telakalla kumminaan entinen sisäministeri Sarah M. R. Jewell ja otettiin palvelukseen 25. kesäkuuta 2022 Norfolkin laivastoasemalla.

## Palvelus
Alus siirrettiin 18. tammikuuta 2023 telakalle koeajoissa havaittujen vikojen korjaamiseksi, mistä se vapautuu suunnitelmien mukaan marraskuussa 2023.

## Lähteet
Solveig Sollie

**Solveig Helene Sollie** (s. 19. huhtikuuta 1939 Sørum) on norjalainen kristillisen kansanpuolueen poliitikko. Hän istui suurkäräjillä vuosina 1985–1997 sekä toimi Norjan perhe- ja kulttuuriministerinä 1989–1990. Vuosina 1998–2004 hän oli Telemarkin maaherra.
## Lähteet

## Aiheesta muualla
* ''Solveig Sollie'' Norjan suurkäräjien verkkosivuilla
Sakari Luoma

**Sakari Luoma** (s. 26. maaliskuuta 1966 Jyväskylä) on suomalainen kitaristi, toimittaja ja tietokirjailija.

Luoma tunnetaan muun muassa yhteistyöstään saksalaisen free jazz -saksofonisti ja klarinetisti Peter Brötzmannin kanssa. Kesäkuussa 1999 Luoma teki kiertueen yhdessä Peter Brötzmannin ja venäläissyntyisen rumpali Nikolai Judanovin kanssa. Joensuun Kerubi-klubin esityksestä julkaistiin albumi Fryed Fruit (Red Toucan Records 2001).

Kitaristina Luoma on esiintynyt lukuisissa eri kokoonpanoissa Suomessa, Euroopassa, Yhdysvalloissa ja Venäjällä. Vuonna 1997 Luoma esiintyi New Yorkissa maineikkaalla Knitting Factory -klubilla Out of Order -kokoonpanossa, jonka muut jäsenet olivat sellisti Boris Rayskin ja rumpali Jan Trojanowski. Trio esiintyi myös CBGB-Galleryssa ja The Cooler -klubilla New Yorkisssa.

Toukokuussa 1995 Luoma muutti Berliiniin, jossa hän asui puolitoista vuotta. Berliinissä Luoma tutustui rumpali Tony Buckiin (The Necks), jonka kanssa hän teki yhteistyötä eri kokoonpanoissa. Heinäkuussa 1999 Luoma teki kiertueen yhdessä Tony Buckin kanssa Suomessa. Luoma ja Buck konsertoivat tuolloin muun muassa Pori Jazzissa ja Viitasaaren Musiikin aika-festivaalilla.

Luoma on vapaaseen improvisaatioon keskittyneen jyväskyläläisen KARHU-yhtyeen perustajajäsen.

Luoma on säveltänyt musiikkia myös teatteriesityksiin, dokumenttielokuviin ja tanssiteoksiin.

## Kirjat
* Poket – Miehiä ovella 1955-2008 (WSOY Johnny Kniga, 2008)
* Poket – äänikirja (WSOY Johnny Kniga, 2020)
* Fight! Vapaaottelua Suomesta (WSOY Johnny Kniga, 2010)
* Tarjoilija! – Suomalaisia baaritarinoita (WSOY Johnny Kniga, 2.4.2026)

## Lähteet
Vinohammassimpukat

**Vinohammassimpukat** (Mactridae) on simpukoihin kuuluva nilviäisheimo. Heimon lajeja tavataan niin merivesistä kuin makeista vesistäkin.

## Taksonomia ja anatomia
Elossa olevat vinohammassimpukat jaetaan neljään alaheimoon ja 30 sukuun. Lajeja heimossa on noin 150. Heimon lajien kuori on muodoltaan soikea, kolmiomainen tai pitkänomainen. Kuoressa on hammastusta. Vinohammasimpukoiden jalka on kookas. Sifonien sisään- ja ulosvirtausputket ovat yhtyneet ja ne ovat lyhyehköt.

## Levinneisyys ja elintavat
Vinohammassimpukoita tavataan maailmanlaajuisesti meristä ja muutamia lajeja myös makeista vesistä. Heimon lajit elävät usein matalissa vesissä kaivautuneina hiekkapohjaan. Ravinnokseen ne suodattavat vedestä eloperäistä ainesta.

## Lähteet
Ballantine’s

**Ballantine’s** on skottilainen viskimerkki, jota tuottaa Pernod Ricard Dumbartonissa, Skotlannissa.
## Ballantine’s-tuotteita
* Finest: sekoiteviski
* Limited: sekoiteviski
* Glenburgie 15 Year Old Single Malt

## Aiheesta muualla
* Ballantine’sin nettisivusto
Jääkiekon Suomensarja 1972–1973

**Jääkiekon Suomensarja** pelattiin kaudella 1972-1973 kolmessa kahdeksan joukkueen maantieteellisesti jaetussa lohkossa. Lohkoissa pelattiin kaksinkertainen sarja. Lohkojen kaksi parasta pelasivat kaksinkertaisen SM-karsintasarjan, jonka voittaja nousi suoraan SM-sarjaan ja toiseksi sijoittunut eteni karsimaan SM-sarjapaikasta SM-sarjan toiseksi viimeistä joukkuetta vastaan. Lohkojen kaksi viimeistä tippuivat Maakuntasarjaan. 

Pohjoislohkon Karihaaran Tenho vetäytyi kesken sarjan ja sen pelaamien otteluiden tulokset mitätöitiin. 

## Suomensarja

### Länsilohko

### Itälohko

### Pohjoislohko

Lohkojen kaksi parasta etenivät karsintasarjaan. Kiekko-67, Hilpara, Tarmo, Ketterä, Säppi ja Tenho putosivat Maakuntasarjaan. 

## SM-karsintasarja

Lukko nousi SM-sarjaan. SaPKo karsintaan SM-sarjan yhdeksänneksi sijoittunutta vastaan.

## SM-sarjakarsinta

TPS säilyi SM-sarjassa.

## Lähteet
Manuel Ugarte

**Manuel Ugarte Ribeiro** (s. 11. huhtikuuta 2001 Montevideo) on uruguaylainen jalkapalloilija. Hän on pelipaikaltaan keskikenttäpelaaja. Hän edustaa Englannin Valioliigassa pelaavaa Manchester Unitedia. Hän on pelannut Uruguayn A-maajoukkueessa syyskuusta 2021 alkaen.

Ugarte aloitti liigauransa 15-vuotiaana kotimaassaan Fénixin joukkueessa joulukuussa 2016. Joukkueen vakiokokoonpanoon hän nousi vuonna 2019. Hän siirtyi tammikuussa 2021 Portugalin pääsarjassa pelaavaan Famalicãoon, jossa hän pelasi puolen vuoden aikana 20 liigaottelua ja teki niissä yhden maalin. Elokuussa 2021 hän siirtyi Sportingiin. Hän pelasi kaudella 2021–2022 Portugalin liigassa 25 ottelua ja Mestarien liigassa neljä ottelua. Seuraavalla kaudella hän pelasi Portugalin liigassa 31, Mestarien liigassa kuusi ja Eurooppa-liigassa neljä ottelua.

Ugarte edusti kaudella 2023–2024 ranskalaisseura Paris Saint-Germainia. Hän pelasi 25 ottelua Ligue 1:ssä ja kahdeksan ottelua Mestarien liigassa. Hän voitti Ranskassa sekä liiga- että cupmestaruuden. Hän siirtyi elokuussa 2024 englantilaisseura Manchester Unitediin. Hän pelasi avauskaudellaan Unitedissa 29 valioliigaottelua, ja teki maalin helmikuussa Evertonia vastaan. Eurooppa-liigassa pelaamissaan kymmenessä ottelussa hän teki yhden maalin ja antoi neljä maalisyöttöä. Tappiollisen loppuottelun hän istui vaihtopenkillä.

Ugarte on pelannut Uruguayn alle 20- ja alle 23-vuotiaiden maajoukkueissa. Hän pelasi Uruguayn A-maajoukkueessa ensimmäisen kerran syyskuussa 2021 MM-karsintaottelussa Boliviaa vastaan. Vuonna 2022 hän pelasi viisi maaottelua. Hän kuului Uruguayn joukkueeseen Qatarin MM-kilpailuissa 2022 mutta ei päässyt kentälle. Copa Américassa 2024 hän saavutti pronssia ja pelasi avauskokoonpanossa joukkueensa kaikki kuusi ottelua. Puolivälierän Brasiliaa vastaan päättäneessä rangaistuspotkukilpailussa hän teki voiton varmistaneen maalin joukkueensa viidentenä laukojana.  Hän pelannut 11. elokuuta 2025 mennessä 30 A-maaottelua, joissa hän on ollut 24 kertaa avauskokoonpanossa.

## Lähteet
Uinnin Suomen-mestaruuskilpailut 1927

Suomen Uimaliitto järjesti mestaruuskilpailut aiemman kolmiosaisen SM-kisan sijaan yhdessä osassa Vaasassa 30.7-1.8.1927. 

## Miehet

### 100 m vapaauinti







### 400 m vapaauinti







### 1 000 m vapaauinti







### 100 m selkäuinti'







### 200 m rintauinti







### 4 x 200 m vapaauintiviesti







### Vaihtelevat ponnahduslautahypyt







### Suorat kerroshypyt







### Vaihtelevat kerroshypyt







## Naiset

### 100 m vapaauinti







### 400 m vapaauinti







### 200 m rintauinti







### 4 x 100 m vapaauintiviesti







### Suorat kerroshypyt







## Lähteet

* 
*
Narvavägen

**Narvavägen** on Tukholman Östermalmilla sijaitseva puistokatu, joka ulottuu Djurgårdsbronilta Karlaplan-aukiolle. Sen varrella sijaitsevat muun muassa Oscarskyrkan ja Historiallinen museo.
## Kuvia

2009Oskars kyrka.jpg|Oscarskyrkan Narvavägenin alkupäässä.
Bromska palatset, jan 2021a.jpg|Bromsin palatsi, nykyinen Ranskan suurlähettilään asunto osoitteessa Narvavägen 26–28.
Historiska museet - KMB - 16000300021061.jpg|Historiallinen museo sijaitsee Narvavägenin ja Linnégatanin kulmassa.
Bocanderska husen jan 2021a.jpg|Portaali Narvavägen 32:ssa.

## Lähteet

## Aiheesta muualla